als_Latn dik_Latn sag_Latn
Kapiteni i kombëtares flet për mediat italiane pas ndeshjes së djeshme: “Në këtë atmosferë nuk shprehim dot maksimumin, tifozët duhet të gjejnë një zgjidhje”
Pavarësisht suksesit të vuajtur dhe të çmuar 3-2 ndaj Parmës i ardhur në të 90’+3 falë një goli të Kandrevës, kapiteni i kombëtares shqiptare dhe mbrojtësi i Lacios, Lorik Cana nuk arrin dot të buzëqeshë dhe të kënaqet. Shqiptari 30-vjeçar nuk e ka “përtypur” dot atmosferën në stadiumin “Olimpico”, thuajse të boshatisur dhe me tifozët e pakët në heshtje përgjatë gjithë ndeshjes në shenjë proteste në adresë të presidentit Klaudio Lotito. “Presidenti nuk ka thënë se të gjithë duan të largohen,- ka precizuar Cana,- por me një klimë të tillë, çdo lojtar bën një përllogaritje në kokën e tij. Nëse nuk gjejmë dot një zgjidhje, nuk ka lojtar që nuk i ka shkuar njëherë ndërmend gjatë kësaj situate që të largohet nga klubi. Është e vështirë që të luash në këto kushte me tifozët që më shumë duken sikur janë kundër sesa janë me ty dhe ne këtë e dimë. Unë i pari e kam menduar largimin, edhe pse më pëlqen këtu dhe dua të qëndroj gjatë, por në kushte normale”. Lorik Cana ka siguruar edhe se impenjimi nga ana e skuadrës nuk do të mungojë. “Ne e dimë dhe jemi këtu për të qenë profesionistë dhe të bëjmë detyrën tonë. Pastaj çdo lojtar bën zgjedhjet e tij. Nëse kam kërkuar të largohem? Jo, jo. Bëjmë pjesë në një klub me histori të madhe dhe jemi krenarë që luajmë këtu, pastaj, e thashë secili bën zgjedhjet e tij. Unë thashë se, si çdo lojtar i Lacios në këtë situatë e kam menduar se mund të largohem, por jo se dua të largohem”, kanë qenë fjalët e Canës.
BERISHA – E, ndërsa nuk dihet ende nëse kapiteni ka ndërmend të largohet, apo jo, edhe pse ai pranon se do të qëndrojë, por me këtë situatë është e vështirë, është portieri shqiptar, Etrit Berisha, ai që nuk dihet se çfarë mendon për këtë gjendje. Pasi e humbi sërish vendin e titullarit dhe futet me rotacion kur mungon Marketi, Berisha mund të jetë shqetësuar nga situata e fundit e tifozëve, ashtu si edhe Cana. Por ai nuk është i vetmi.
als_Latn als_Latn als_Latn